Zásahy hliadok MsP v 21. týždni

V týždni od 18. mája do 24. mája 2009 preverovali hliadky mestskej polície v hlavnom meste 2112 udalostí. Medzi nimi bolo aj 284 takých, ktoré po preverení hliadkami priamo na mieste sa ukázali ako neopodstatnené.
Opodstatnenými ale na druhej strane boli priestupky motoristov voči pravidlám bezpečnosti a plynulosti v cestnej premávke a tých zistili a riešili hliadky 935. Na vyhradených parkovacích miestach bez oprávnenia parkovať tu svoje vozidlá zaparkovalo 77 motoristov. V súvislosti s parkovaním na miestach vyhradených pre zdravotne postihnutých občanov zistili hliadky MsP tri priestupky.
V oblasti porušení verejného poriadku riešili v sledovanom týždni hliadky mestskej polície 29 priestupkov. Na telefonáty, v ktorých občania poukazovali na prípady rušenia nočného pokoja zasahovali mestskí policajti 30 krát.
Značne zastúpenými kategóriami porušovania všeobecne záväzných nariadení boli opäť priestupky súvisiace s čistotou a poriadkom – 206 zistení, ako aj konzumácie alkoholických nápojov na verejných priestranstvách – 182 priestupkov. Trávnaté plochy si za miesto zaparkovania pre svoje vozidlo zvolilo 47 vodičov. 33 priestupkov ide na vrub psíčkarov. Prípady obťažovania okoloidúcich žobrákmi sa vyskytli 14 krát.
Počas týždňa pri kontrolách zameraných na výkon taxikárskeho povolania zistili hliadky mestskej polície v radoch taxikárov 10 priestupkov. Na miestne  úrady z jednotlivých mestských častí bolo nahlásených 10 vozidiel vykazujúcich známky autovrakov.
Najviac priestupkov v sledovanom týždni sa stalo na Námestí SNP a to 50. Blokovacie zariadenia na kolesá vozidiel parkujúcich v rozpore s cestným zákonom nasadili mestskí policajti na 546 vozidiel a 150 motoristov si po odtiahnuté vozidlá muselo zájsť na parkoviská dvoch bratislavských odťahovacích služieb.